***ՀՀ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅՈՒՆ***

***Վարդանանք կրթահամալիր***

***Հետազոտական աշխատանք***

***Թեմա՝ Հականիշ բառերի ուսուցման***

***առանձնահատկությունները Պ. Սևակի***

***պոեզիայում***

***Կատարող՝ Ա. Նահապետյան***

***Գիտական ղեկավար՝ Ա. Անտոնյան***

***Երևան 2022***

***Բովանդակություն***

Ներածություն……………………………………………………………...…3

Գլուխ 1

Հականիշների դրսևորման լեզվական և խոսքային միջոցների ոճական

արժեքը Պ. Սևակի պոեզիայում………………………………….……….4

Գլուխ 2

Հականիշների ուսուցումը………………………………………………....13

Եզրակացություններ…………………………………………………….....20

Օգտագործված գրականության ցանկ……………………………….…...21

***Ներածություն***

Ժամանակակից կրթական համակարգում անհրաժեշտություն է առաջանում նորովի մոտեցում հանդես բերել լեզվի ուսուցման մեթոդաբանության նկատմամբ: Նոր տեխնոլոգիաների և համացանցի օգտագործումը զգալիորեն ընդլայնում է ուսումնական նյութի որոնման, հաղորդման ու յուրացման հնարավորությունները:

Ներկայումս ուսուցչին վերապահվող կարևորագույն խնդիրներից մեկը կրթության բովանդակության կազմակերպումն է: Այդ գործընթացում ուսուցիչը մի շարք այլ գործոնների հետ պետք է հաշվի առնի նյութի մատուցումը: Մատուցման նպատակադրումը պետք է լինի աշակերտակենտրոն, այսինքն՝ նպատակը պետք է լինի գիտելիքների, հմտությունների, վերլուծական մտածողության և այլ որակների զարգացումը, ոչ թե սոսկ տեղեկատվություն հաղորդելը:

Սույն հետազոտական աշխատանքի թեման է՝ ***<<Հականիշ բառերի ուսուցման առանձնահատկությունները Պ. Սևակի պոեզիայում>>:***

***Թեմայի արդիականությունը:*** Աշխատանքն արդիական է, քանի որ փորձել ենք բացահայտել Պ. Սևակի պոեզիայում տեղ գտած միմյանց ոչ հակադիր իմաստ արտահայտող բառերից ու կապակցություններից կազմված խոսքային և լեզվական հականիշներ՝ արտահայտված գոյականով, ածականով, դերանունով, բայով…, որոնք հակադրությունների դրսևորման ինքնատիպ միջոցներ են:

***Հետազոտության նպատակը:*** Մեր նպատակն է աշխատանքում բացահայտել Պ. Սևակի պոեզիայում տեղ գտած հականիշ բառերի ոճական հետաքրքրական իրողությունները՝ լեզվական և խոսքային: Աշակերտը կկարողա զարգացնել հաղորդակցական հմտություններ, ճանաչողական որակներ:

***Հետազոտության խնդիրները:***

* Ցույց տալ՝ ինչպիսի արտահայտման եղանակներով են հանդես գալիս հականիշ բառերը Պարույր Սևակի բանաստեղծական խոսքում:
* Բացահայտել՝ ոճական ինչ դրսևորումներ ունեն հականիշ բառերը Պարույր Սևակի բանաստեղծական խոսքում:

***Հետազոտության մեթոդը:*** Հականիշ բառերի վերհանման և վերլուծման ընթացքում կիրառել ենք նկարագրական մեթոդ:

***ԳԼՈՒԽ ԱՌԱՋԻՆ***

***ՀԱԿԱՆԻՇՆԵՐԻ ԴՐՍԵՎՈՐՄԱՆ ԼԵԶՎԱԿԱՆ ԵՎ ԽՈՍՔԱՅԻՆ ՄԻՋՈՑՆԵՐԻ ՈՃԱԿԱՆ ԱՐԺԵՔԸ Պ. ՍԵՎԱԿԻ ՊՈԵԶԻԱՅՈՒՄ***

Գեղարվեստական խոսքի հիմնական հատկանիշներից մեկն այն է, որ ունի գեղագիտական արժեք: Մտքեր հորդորելուն զուգահեռ գրողը նպատակ ունի ազդելու ընթերցողի հոգեկան աշխարհի, զգացմունքների վրա, հուզելու և հետաքրքրելու: Լեզվի ոճաարտահայտչական հնարավորությունները գեղարվեստական ճշտությանը նպաստում են յուրովի: Տարբեր գրողներ գեղարվեստական պատկերի առանցք են դարձնում լեզվաոճական տարբեր միջոցներ: Արտահայտման բազմազան միջոցներից Պ. Սևակը հաճախ է ընտրում այնպիսիք, որոնց դիմել են քչերը. սա պայմանավորված է նրա մտածողությամբ, ոճի առանձնահատկություններով, բանաստեղծական շարքերի կառուցվածքային ու գաղափարական յուրահատկություններով: Գրողի խոսքարվեստի քննությունը պարզում է բանաստեղծի մտածողության ինքնատիպ մի գիծ, որն այս կամ այն չափով նկատելի է նրա ստեղծագործության բոլոր շրջաններում:

Հականշությունը բառային միավորների իմաստների հակադրությունը կամ բևեռացումն է[[1]](#footnote-1): Հականիշներն իրար հակադիր իմաստ արտահայտող բառեր են, որոնք խոսքի մեջ ունեն ոճական որոշակի երանգավորում: Հականիշները լինում են՝

1. բուն,
2. բացարձակ կամ հակադրական,
3. ժխտական:

***Բուն հականիշ*** բառերի արտահայտած հասկացությունների հակադիր լինելն զգացվում է կիրառությունից դուրս, ինչպես`

Դու ***փոքր*** ես եղել, եղել ես մի բուռ,

Բայց ***մեծ*** է եղել ափդ լիաբուռ: /«Սովետական իմ Հայաստան»

շարքից, 14/

Տե՛ս, գունափոխված ծառերը բոլոր,

Իրենց սաղարթը՝ ձուլածո ոսկին,

Առանց զնգոցի մանրում են անվերջ,

Վերածում ***էժան*** թղթադրամի՝

Գնելով իրենց հանգիստ քնելու իրավունքը ***թանկ***:

/Նամակի փոխարեն, 104/

Թրթըռում եմ

***Բաց*** աչքերով խարխափումից,

***Փակ*** թշնամուց,

Եվ ա՛յն մտքից,

Որ կարող եմ շատ շոյելուց

Թռչնակի պես քեզ մեռցընել… /Սարսռում եմ, 409/

Եվ նրանցում կյանքում լինես

***թույլ*** կամ ***ուժեղ***,

Եվ նրանցով կյանքում լինես

***բույլ*** կամ ***մժեղ***… /Ապրել, 389/

…անխուսափ մահվան կարմիր սգերթում,

— ***անհայտ-անվանի*** սրբազա՜ն խենթեր (4, 300)։

***Բացարձակ*** կամ ***հակադրական*** ***հականիշները*** ցույց են տալիս տրամաբանորեն իրար հակառակ առարկա /անձ/, հատկանիշ և գործողություն, որոնք միմյանց հակառակ իմաստ են արտահայտում, ինչպես՝

Սխալ է ***ատե՛լը***,

Սխալ է**սիրե՛լը**,

Այրվե՛լը,

Մխա՛լը: /Սխալ խոսք սխալի մասին, 164/

Կա՛մ ***սիրել եմ***, կա՛մ ***ատել եմ***, բայց չեմ խաբել,

Երկու հարկով ***բարձր*** եմ ապրել,

***Ցած*** եմ իջել երկու հարկով,

***Իջել-ելել***, սակայն երբեք չեմ խարխափել: /Սարսափում եմ ես լոկ հիմա, 232/

Դեռևս 1958 թ. Գուրգեն Մահարին նշեց Սևակի օգտագործած «անակնկալությունը», «ձևերի բազմազանությունը»։ Բերենք մի քանի օրինակ, որտեղ մակդիրը անակնկալությամբ հանդերձ թվում է անփոխարինելի։ Այսպես.

Ամեն անգամ մերթ՝ ***թաքցընում*** փոսիկն այտի,

Մերթ՝ դունչիկի ոսպանման խալը ***բանում*** (4, 119)։

Իսկական բանաստեղծը նա է, ով կարողանում է հասկանալ բնության լեզուն, խոսել ծառ ու ծաղկի հետ, հասկանալ իրերի էությունը։ Բնության նկա­րագրության անզուգական էջեր կան «Անլռելի զանգակատուն» պոեմում, ուր ամեն քառատողում համարյա թե անպակաս է դիպուկ համեմատությունը։ Հայ ժողովրդի կյանքին ու կենցաղին նվիրված էջերը, բնության, մանավանդ գարնան հրաշալի նկարագրությունը, գյուղացու մառանի, այգու, տարատեսակ ծառերի պատկերումը վկայում են հեղինակի մեծ տաղանդի մասին: Ահա կենդանիների հետ կատարված համեմատությունների մի փունջ.

Վանքի շուքն է ***մեկ երկարում-մեկ կարճանում***,

Ասես կրիա մի վիթխարի՝

***Մերթ շոգելով-մերթ մրսելով***՝

Իր գլուխն է սև զրահից ***դանդաղ հանում***

Ու ***ներս տանում*** ( 4, 103)։

Հակադրությունների ստեղծման առաջին միջոցները հականիշներն են: Հականիշները բառային զույգեր են, որոնք արտասանությամբ տարբեր են և արտահայտում են հակառակ իմաստ[[2]](#footnote-2): Բառերի հակառակ կամ հակադիր իմաստ արտահայտելու երևույթը կոչվում է հականշություն: Հականիշները հիմնականում բնորոշ են ածականներին, ավելի քիչ՝ մակբայներին, բայերին, շատ քիչ` գոյականներին ու կապերին[[3]](#footnote-3): Հականշության առանձնահատկությունն այն է, որ հակառակ իմաստով պետք է օժտված լինեն միևնույն բառաքերականական կարգին, դասին պատկանող առարկաներ, երևույթներ, որակ-հատկանիշ արտահայտող բառեր, ինչպես օրինակ՝ ածական` լուսավոր-խավար, բայ` մոտենալ-հեռանալ, մակբայ`շատ-քիչ, կապ` հանուն-ընդդեմ, գոյական` լույս-մութ, սակայն հականշային զույգեր կարելի է կազմել նաև այլ խոսքի մասերի պատկանող բառերից, օրինակ` կարմրաթուշ-սփրթնած, սթափ-հարբած, համեստ-հղփացած և այլն:

Հականիշները լինում են լեզվական, որոնք օբյեկտիվորեն գոյություն ունեն մեր լեզվում (օրինակ`ծանր-թեթև, հատուկ-հասարակ, ուրախ-տխուր և այլն) և խոսքային, որոնք բնորոշ են միայն տվյալ խոսքին և այդ խոսքից դուրս զուտ բառարանային իմաստով հականշային զույգեր չեն կազմում:

Իբրև ոճական հնարք՝ հականիշները օգտագործվում են հակաթեզերում, որոնք սովորական հակադրություններից տարբերվում են իրենց արտահայտչականությամբ, խիստ հակադրությամբ և հատուկ ռիթմով: Այլ կերպ ասած՝ գեղարվեստական գրականության մեջ հականիշները օգտագործվում են իբրև արտահայտչամիջոց և ստեղծում են հակադրույթներ:

Հականիշներով հակադրություններ ստեղծելու մեծագույն վարպետներից է Պարույր Սևակը: Նա հականիշներ ստեղծել է և՛ նույն, և՛ տարբեր խոսքի մասերի պատկանող բառերից և բառ-բառակապակցություններից: Ինչպես հայտնի է, հակադրություն կարելի է ստեղծել ոչ միայն հականիշների կիրառությամբ, այլ նաև հակադիր գործողությունների, պատկերների, խոհերի և այլնի միջոցով: Նման հակադրություններ է կարողացել ստեղծել Պ. Սևակը:

***Մենք քիչ ենք, սակայն մեզ հա՛յ են ասում***….

Այս տողերում չկան հականիշ բառեր, սակայն հակադրությունն ակնհայտ է: Կարելի է որպես հականիշներ դիտարկել ***քիչ*** մակբայըև ***հայ*** գոյականը, թեպետ ***քիչը*** հենց ***հայի*** բնորոշ հատկանիշներից մեկն է: Այսպիսի դեպքերում Պ. Սևակը հականշությունն արտահայտում է ***բայց, սակայն*** շաղկապների, ***ինչքան էլ, որքան էլ*** կապակցությունների և նմանատիպ այլևայլ բառերի միջոցով:

Բան չտեսանք, սիրելի՛ս,

***Բայց***  հուսացինք…

Կամ՝ Դու շա՜տ բան կուզես,

***Բայց*** ես որտեղի՞ց քո ուզածը տամ….

Ինչպես և՝ Նշեցե՛ք նաև տեղերն այն կանանց,

Որ կարող էին մեզ խորունկ սիրել,

***Բայց*** մենք այդպես էլ չհանդիպեցի՜նք:

Տողերում հակադրությունն արտահայտել է ***բայց*** շաղկապի միջոցով:

Լավ է չունենալ կյանքում տուն ու տեղ,

***Քան թե*** արվեստում լինել տնփեսա:

Գերադասում եմ կրակից հեռու մի փոքր մրսել,

***Քան*** այրվել նրա մոտիկությունից.

Եվ հրաժարվել հյուրասիրվելու սուր ցանկությունից,

***Քան*** դժվարությամբ կերածս մարսել… /Հայտարարում եմ, 400/

Պ. Սևակի պատկերային մտածողության դրսևորումներից է մակդիրը։ Հայոց ծով-լեզվի մեջ որոնել ու գտնել ամենադիպուկ բառ-կաթիլը, տեղադրել այնպես, որ բառը մեխվի ու այլևս չհանվի իր տեղից. ահա իսկական բանաստեղծական տաղանդի գրավականը։ Սևակը դեռևս «Մարդը ափի մեջ» ժողովածուում տվեց իր աշխարհը թափանցելու հնարավորությունը, պոեզիայի դուռը բացող բանալին, տվեց հետևյալ երկտողով.

Ես հոգնել եմ մանրաքանդակ պաղ խոսքերից:

Լավ է լինել հմուտ ***դարբին***, ***քան*** ***ոսկերիչ***… /Խոստովանում եմ, 372/

Այստեղ ևս հականիշ բառեր չկան, բայց ***քան թե***, ***քան*** շաղկապների միջոցով հեղինակը ստեղծել է անթերի հակադրություն:

Չգիտեմ` ինչ պիտի փոխվեր,

***Սակայն*** ես նույնը մնացի.

Նորի՜ց վիճեմ՝

Այն բախտի հետ,

Որ գալիս է, գալը բարի՜,

Սակայն ու՞ր է-տե՜ղն է պարապ: /Վիճում եմ, 407/

Տողերում, ինչպես և բերված առաջին օրինակում, հակադրությունն արտահայտված է ***սակայն*** շաղկապի միջոցով:

***Թեկուզ*** և ձեռքդ գրչից էլ զրկեն,

Դու, ***միևնո՜ւյն է***, պիտի՛ որ երգես:

Թող չտան ոչ մի լիազորություն,

Դու, ***մե՜կ է***, սուտը պիտի՛ որ հերքես:

Տան մեջ ***թեկուզ, միևնույն է, մեկ է*** բառերը ստեղծել են ակնհայտ հակադրություն:

Նրանք ծնվել են, որ ապրեն հարբած,

***Իսկ*** դու` որ քեզնով երբևէ հարբե՛ն:

***Իսկ*** շաղկապն է արտահայտում հակադրություն:

Սևակի վարպետությունը նկատվում է նաև իր ստեղծած նորաբանություններով կազմված հականիշների դեպքում:

Ես` ***պատրանազերծ***,

Բայց և ***հուսազեն***:

Օրինակում ***պատրանազերծ*** և ***հուսազեն*** բառերը հականիշներ են:

Երբեմն Պ. Սևակը դիմում է նյութական իմաստ ար­տահայտող գոյականակերտ մակդիրների՝ սնդիկ մարմին, երկաթե ճանկ, կավե հսկա և այլն։ Այս օրինակները բերված են «Անլռելի զան­գակատուն» պոեմից։ Բավական հետաքրքիր զուգորդումներ կան գունային երանգով արտահայտված մակդիրներում։ Հատկապես գերակշռում է ***սև-շեկ*** համադրությամբ կազմված ձևը, այսպես.

Բովանդակ մի ազգ թե կուլ էր գնում...

***Սև*** արաբների ***շեկ*** անապատին... (4, 176)։

***Շեկ*** աքսորի ***սև*** փակուղուց չազատվեցին

Ո՛չ մի հանճար. (4, 192)։

***Շեկ*** բուրվառի հետ,

***Սև*** վառոդ խնկեց... (4, 88)։

Կան տղաներ և աղջիկներ,

Կա ***շե՛կ***, կա ***սև***՛….

Պիտի հավաքել-փռել տանիքին

***Շեկ*** ծիրանները՝

Մանրակոտորակ արևների պես,

***Սև*** սալորները՝

Եզան աչքերի միամիտ փայլով: /Անլռելի, էջ 47/

***Շեկ-սև*** ածականները խոսքային հականիշներ են:

Եվ իր ***կանաչ*** դեմքը ***թուխ*** բիբերիդ հառած՝

Պիտի հարցնի. (3, 179)։

***Կանաչ-թուխ*** ածականները նույնպես խոսքային հականիշներ են:

Եւ ***փախուստ*** եմ ինձնից ***տվել*** `

Ուրիշ տեղ եմ իզուր ***չվել***,

Օտար ոլորտ` օտար թևով,

Մինչդեռ մնալ կարող էի….

***Փախուստ տալ*** և ***չվել*** հոմանիշների համար, որտեղ ***փախուստ տալ-ը*** հարադիր բարդություն է, իսկ ***չվել-ը***՝ պարզ բայ, հականիշ է ***վերցրել-մնալ*** բայը: Այս նույն բանաստեղծության մեջ՝

***Չեմ ընդունել*** սրտիս խորքում

Սակայն ***լռել-համբերել*** եմ:

Տողերում որպես հականիշներ են պարզ բայի ժխտական խոնարհումը և ***լռել- համբերել*** հարադիր բարդությունը (տեքստում), որոնք, սակայն, լեզվական հականիշներ չեն: Նմանատիպ օրինակ է՝

Չէ՛, հյուրասիրեմ ես քեզ ***խտուտով***,

Իսկ խռով զույգին՝ ***ճիտով-խտիտով***….

Այս օրինակում ***խտուտ*** գոյականին հակադրել է ***ճիտ-խտուտ*** բարդությունը:

Պ. Սևակի պոեզիայում հականիշներն ունեն հետաքրքիր դրսևորումներ: Դրանցից մեկն այն է, որ նա կարողացել է միաժամանակ մի քանի հականիշներով ստեղծել հակադրություններ:

Այս հավատով ու հույսով է, բարեկա՛մս,

Որ աշխարհում մերպեսները ամեն գիշեր

***Աղքատ քնում***  ու ***զարթնում են հարըստացած***…

Բերված օրինակում ***աղքատ քնել*** և ***հարստացած զարթնել*** բառակապակցությունները հակադրված են, ընդ որում՝ ***քնել և զարթնել*** բառերը պատկանում են նույն խոսքի մասին` բային, իսկ ***աղքատ և հարստացած*** բառերը` տարբեր խոսքի մասերի:

Եվ եկար` վարպետության պես.

Փոքր ինչ ***ուշացած***, սակայն ***մեկընդմիշտ***:

Այստեղ ևս հականշային զույգի խոսքամասային պատկանելությունը տարբեր է. ***ուշացած***` հարակատար դերբայ, ***մեկընդմիշտ***` մակբայ:

***Նորից*** չեն սիրում, սիրում են ***կրկին***:

***Նորից***  և ***կրկին*** հոմանիշ մակբայներն այստեղ դիտված են իբրև հականիշներ:

Ուշագրավ են նաև այն բառախաղերը, երբ նույն կամ տարբեր խոսքի մասերի պատկանող, բայց նույն արմատ ունեցող բառերով են կազմված հականշային զույգերը.

***Ո՜ւշ-ո՜ւշ*** են գալիս, բայց ոչ ***ուշացած***:

Եվ՝ Ամեն բանաստեղծ իր խառնվածքն է առարկայացնում.

Ցուցաբերում է իր ***ուրիշությունը*** ***ուրիշներից***:

Տարբերակներից առաջինում ***ուշ-ուշ*** ***կրկնավոր բարդությունը և ուշացած բայն*** են հականիշներ, իսկ երկրորդում` ***ուրիշություն-ը և ուրիշներ-ը:*** Վերջին օրինակն ունի մի առանձնահատկություն ևս. ***ուրիշություն*** գոյականը նորաբանություն է, իսկ ***ուրիշ*** դերանունը դրսևորել է փոխանունություն:

Քննված նյութը հիմք է տալիս նշելու, որ Պ. Սևակի վարպետությունը երևում է նաև այնտեղ, որ միմյանց ոչ հակադիր իմաստ արտահայտող բառերից ու կապակցություններից կարողացել է ստեղծել խոսքային հակադրությունների փայլուն օրինակներ, որոնք պատկերավորման-արտահայտչական ինքնատիպ դրսևորումներ են:

https://www.youtube.com/watch?v=XVrzZLLMykc

***ԳԼՈՒԽ ԵՐԿՐՈՐԴ***

***ՀԱԿԱՆԻՇՆԵՐԻ ՈՒՍՈՒՑՈՒՄԸ***

***Հետազոտության նպատակը***՝ Ուսումնասիրել հականիշների ուսուցումը, կիրառությունն ու գործածությունը ավագ դպրոցում:  
***Դասից հետո աշակերտները կիմանան***՝ 1. Հականիշի սահմանումը

2. Տեսակները

***Դասից հետո աշակերտները կկարողանան***՝ 1. Տարբերակել բառերի տեսակներն

ըստ իմաստի և ձևի հարաբերության

2. Գործածել խոսքում՝ առածներ,

բանաստեղծություններ հականիշների

գործածությամբ

***Հետազոտության խնդիրները՝***

* Ինչպե՞ս առավել մատչելի դարձնել ուսուցանվող նյութը աշակերտների համար:
* Ինչպե՞ս զարգացնել աշակերտների գրավոր և բանավոր խոսքը:
* Ինչպե՞ս ապահովել գիտելիք, կարողունակություն, հմտություն, վերաբերմունք եռամիասնությունը հայոց լեզվի ուսուցման գործընթացում:

***Վերջնարդյունքը՝*** Սովորողները կկարողանան անհրաժեշտաբար ու անսխալ կիրառել հականիշները:

Ուսուցման մեթոդների կիրառման դեպքում ուսուցանվող նյութը ավելի հետաքրքիր ու մատչելի կլինի:

Բառապաշարը լեզվի ամենաարագ փոփոխվող մասն է. Հասարակարգային փոփոխությունները, գիտատեխնիկական առաջընթացը իրենց հետ բերում են նոր իրողություններ, նոր հասկացություններ,որոնք էլ բնականաբար իրենց կնիքն են թողնում բառապաշարի վրա:

<<Բառապաշարը լեզվի պարունակած բառերի ամբողջությունն է, հաճախ կոչվում են նաև բառագանձ, բառային կազմ, բառամթերք: Պատմական բնույթ ունի…>>:

Լինելով աշխարհի հնագույն լեզուներից մեկը՝ հայերենը դարերի ընթացքում համալրել է իր բառապաշարը, հարստացրել նոր բառերով ու արտահայտություններով և ժամանակների հետ համընթաց քայլել: Ժամանակակից հայոց լեզվի բառերի թիվն անցնում է երեք հարյուր հազարից և շարունակում է աժել՝ շնորհիվ իր բառակազմական անսպառ հնարավորությունների:

Ընդունված է բառապաշարը դասակարգել մի քանի սկզբունքով, որոնցից մեկը՝ ձևաիմաստային հատկանիշն է, ըստ որի՝ ունենք հետևյալ խմբերը՝ հոմանիշներ, հականիշներ, համանուններ և հարանուններ:

<https://www.imdproc.am/p/mayreni/4-dasaran/bar-barakapakcutyun-37862/hvomanishner-hakanishner-37867/re-ba7d0b83-8587-4071-84f3-cdb7d3878afa>

Հականշությունը բառային միավորների իմաստների հակադրությունը կամ բևեռացումն է: Հականիշները այն բառերն են, որոնք զուգորդական հարաբերությունների դեպքում ունեն հակառակ իմաստներ: Լեզվում հականիշները գործածվում են այնպիսի հակադիրառարկաներ, երևույթներ, հատկանիշներ նշանակելու համար, որոնք իմաստով կարող են իրար հարաբերակցվել. Օրինակ՝ **սև-սպիտակ, ուրախ-տխուր, հարուստ-աղքատ, առողջ-հիվանդ, ճիշտ-սխալ,հիշել-մոռանալ, հարց-պատասխան:**

Իրենց ձևաբանական և բառակազմական առանձնահատկություններով հականիշ բառերը կարող են լինել՝ տարարմատ և նույնարմատ:

1. **Տարարմատ հականիշներ:** Դրանք այն հականիշներն են, որոնց արմատները տարբեր են և ծագումնաբանական որևէ կապ չունեն իրար հետ. **մեծ-փոքր,գիշեր-ցերեկ,ծնունդ-մահ, լայն-նեղ, սկսվել-վերջանալ, հաջողվել-ձախողվել, խելոք-հիմար:**
2. **Նույնարմատ հականիշներ:** Դրանք այն հականիշ բաղադրյալ բառերն են, որոնց կազմում ընդհանուր է առնվազն մեկ հիմնական ձևույթ. **ջրազուրկ-ջրաշատ,անհող-հողառատ, տնաշեն-տնավեր,ներշնչել-արտաշնչել, գերակատարել-թերակատարել, համակրել-հակակրել:**

***Հավելված***

***Դասի պլանի օրինակ***

|  |  |
| --- | --- |
| ***Դասարան*** | ***10-րդ*** |
| ***Ուսուցիչ*** | ***Ա. Նահապետյան*** |
| ***Առարկա*** | ***Հայոց լեզու*** |
| ***Թեմա*** | ***Հականիշներ*** |
| ***Դասի տիպը*** | ***Նոր դասի հաղորդում*** |
| ***Հիմնական հասկացություն*** | * ***Հաղորդակցում*** * ***Լեզվական համակարգ*** |
| ***Ենթահասկացություններ*** | * ***Քերականական գիտելիքներ և կիրառում*** * ***Բանավոր հաղորդակցում*** * ***Գրավոր հաղորդակցում*** |
| ***Ձևավորող կարողունակություն*** | * ***Լեզվական գրագիտության կարողունակություն*** * ***Սովորել սովորելու կարողունակություն*** |
| ***Նպատակները*** | * ***Հայեցի լեզվամտածողության ձևավորումը*** * ***Սովորողների հաղորդակցական կարողությունների, խոսքի զարգացում, ճիշտ և գրագետ հաղորդակցում*** |
| ***Միջառարկայական կապ*** | ***Հայերեն-անգլերեն***  ***Հայերեն-գրականություն*** |
| ***Ուսումնական մեթոդներ*** | ***Խթանող հարցեր, Մտագրոհ, Խմբային աշխատանք,Դասախոսություն, Քարտային աշխատանք, Զույգերով աշխատանք*** |
| ***Ուսումնական նյութեր և անհրաժեշտ պարագաներ*** | ***Աղյուսակներ, թղթեր, սահիկաշար, դասագիրք, տետր, գրիչ, էլեկտրոնային գրատախտակ, համակարգիչ*** |
| ***Օգտագործվող մեթոդներ*** | ***ԽԻԿ, ճանաչողական, կիրառական վարժություններ, խաղ, 5 րոպեանոց շարադրություն*** |

***Արժեքային համակարգ Աշխատասիրություն, գեղեցկություն, հայրենասիրություն***

Ուսուցիչը աշակերտների հաշվառումից հետո ստուգում է տնային առաջադրանքը, անցում կատարում նոր նյութի ուսուցմանը: Հարց ու պատասխանի միջոցով ուսուցիչը վերհիշել է տալիս հականիշների մասին նախնական գիտելիքները: Կրկնում են կանոնը:

Հականիշների ուսուցումը կարևոր նշանակություն ունի սովորողների բառապաշարի հարստացման գործում:

***Փուլ 1***

***Խթանում /5 րոպե/:*** Ինտերակտիվ ուսուցման գործընթացում, հիմնվելով աշակերտների նախկին փորձառության և հականիշների մասին ունեցած նախնական գիտելիքների հիման վրա, տվյալ թեմայի ուսուցումը հետաքրքիր և արդյունավետ դարձնելու նպատակով, կիրառում են փոխներգործուն մեթոդներ:

Դասի նախնական փուլն սկսվում է մտագրոհով: Հայերենի և անգլերենի ուսուցիչները հստակ նշում են այն հիմնախնդիրը, որի վրա աշխատում են աշակերտները:

Երևույթը հայերենում և անգլերենում համեմատելու նպատակով աշակերտները գրում են սեր և love բառերի հականիշները, գործածում նախադասությունների մեջ: Արդյունքում առաջացած պատկերի հիման վրա հանձնարարվում է ձևակերպել հականիշը: Ապա աշակերտները ներկայացնում են հականիշի սահմանման իրենց տարբերակը: Այս մոտեցումը նպաստավոր պայմաններ է ստեղծում նոր մտքերի և տեսակետների ձևավորման համար:

***Փուլ 2***

***Իմաստի ընկալում /15 րոպե/:*** Այս փուլում սովորողների կողմից կատարվում է <<Հականիշ>> թեմայի յուրացում՝ նոր տեղեկությունների և փաստերի միջոցով:

Դասարանը բաժանվում է 4-5 հոգանոց խմբերի, տրամադրվում է ժամանակ, խմբերից յուրաքանչյուրին տրվում են հարցեր:

Ուսուցիչները հանձնարարում են դասագրքից կարդալ նյութը և պատասխանել հարցերին:

Կիրառվում է ***<<Քարտային աշխատանք>>*** մեթոդը, որի ժամանակ աշակերտներին բաժանավում են քարտեր՝ համապատասխան առաջադրանքներով:

***1-ին խումբ*** - Տրված հականիշները գտնել Պ. Սևակի պոեզիայում:

***2-րդ խումբ*** - Հականիշների միջոցով բնութագրել <<Քաոս>> վեպի

հերոսներին՝ Սմբատին և Միքայելին:

***3-րդ խումբ*** - Հականիշներով կազմել կապակցված խոսք, ներկայացնել:

***4-րդ խումբ*** - Գունավորել տեքստում եղած հականիշները:  
 ***<<Զույգերով աշխատանք>>*** մեթոդով ուսուցիչը հանձնարարում է Պ. Սևակի <<Իբրև սկիզբ>>, <<Ապրել>>, <<Ենթադրում եմ>> բանաստեղծություններից դուրս գրել հականիշները, քննարկել:

***<<5-րոպեանոց շարադրանք>>*** մեթոդով ձևակերպել հարցերի պատասխանները, որից հետո կատարել ամրապնդում:

Յուրաքանչյուր խմբից մեկը ներկայացնում է իրենց պատասխանները, զուգահեռաբար ցուցադրվում են գծապատկերներ, որոնք օգնում են աշակերտներին յուրացնել նոր դասը: Հարցերի միջոցով ուսուցիչները համոզվում են, որ սովորողները հասկացել են նոր դասը, անցնում են կշռադատման փուլին:

***Փուլ 3***

***Կշռադատում /20 րոպե/:*** Տեսական գիտելիքներն ամրապնդում են գործնական վարժություններով: Զույգերով քննարկում են և գրում վարժությունները: ***Learning apps*** ծրագրով կազմված խաղն են խաղում:

https://learningapps.org/display?v=pvfhcurr322

Հանձնարարությունը ստուգելուց հետո կատարվում է դասի ամփոփում ***Socrative*** ծրագրի միջոցով: Կատարվում է գնահատում, որից հետո բացատրվում է հանձնարարությունը, տրվում է տնային առաջադրանք:

***Տնային առաջադրանք:*** Դիտել <<Քաոս>> և <<Պատվի համար>> ֆիլմերը, հականիշների միջոցով համեմատել և ներկայացնել տարբերությունները:

***Կատարվում է անդրադարձ:*** Արդյունավե՞տ էր դասը: Ի՞նչն էր թերի, ի՞նչ կարելի է անել այդ թերությունը հաջորդ անգամ չկրկնելու համար:

***ԵԶՐԱԿԱՑՈՒԹՅՈՒՆՆԵՐ***

Ուսումնասիրելով հականիշների ոճական արժեքը Պ. Սևակի պոեզիայում՝ հանգել ենք մի շարք եզրակացությունների:

* Հականիշները բառային զույգեր են, որոնք արտասանությամբ տարբեր են և արտահայտում են հակառակ իմաստ;
* Պ. Սևակի պոեզիայում տեղ գտած խոսքային հականիշներն արտահայտված են՝
  + ներհակական համադասական շաղկապներով,
  + զիջական ստորադասական շաղկապով,
  + պայմանի ստորադասական շաղկապով,
  + գունային մակդիրներով,
  + հոմանիշ բառերով,
  + հարանուններով:
* Քննվել և բացահայտվել են այն գործոնները, որոնք նպաստել են հականիշների առաջացման գործընթացին:

***ԳՐԱԿԱՆՈՒԹՅԱՆ ՑԱՆԿ***

1. Շալունց Ռ., Հականիշ բառերը ժամանակակից հայերենում, Երևան, 1979:
2. Մարգարյան Ա., Ժամանակակից հայոց լեզու, Բառագիտություն, Երևան, 1993:
3. Միրումյան Մ., Հոմանիշ, հականիշ և համանուն բառերի ուսուցումը որպես խոսքի զարգացման միջոց, Երևան, 2005:
4. Սուքիասյան Ա., Ժամանակակից հայոց լեզու, Երևան, 2008:
5. Սուքիասյան Ա., Ժամանակակից հայոց լեզու, Բառագիտություն, Երևան, 2004:
6. Պապոյան Ա., Ակնարկներ Պ. Սևակի բառապաշարի և տաղաչափության, Երևան, 1991:
7. Պապոյան Ա., Չափածոյի լեզվական արվեստի հարցեր, Երևան, 1976:
8. Պապոյան Ա., Պ. Սևակի չափածոյի բառապաշարը, Երևան, 1970:
9. Սևակ Պ., Երկերի ժողովածու, Երևան, 1974:

1. Շալունց Ռ., Հականիշ բառերը ժամանակակից հայերենում, Երևան, 1979, էջ 174: [↑](#footnote-ref-1)
2. Մարգարյան Ա., Ժամանակակից հայոց լեզու, Բառագիտություն, Երևան, 1993, էջ 99-100: [↑](#footnote-ref-2)
3. Սուքիասյան Ա., Ժամանակակից հայոց լեզու, Բառագիտություն, Երևան, 2004, էջ 134: [↑](#footnote-ref-3)